Dave Eggers

Dave Eggers (sündinud 12. märtsil 1970 Bostonis Massachusettsi osariigis USA-s) on Ameerika Ühendriikide kirjanik, kirjastaja ja kirjaoskuse eest seisja. Ta sai tuntuks memuaarteosega "A Heartbreaking Work of Staggering Genius" (2000), millele järgnes kirjaniku edasine edu ulme- ja mitteilukirjanduse vallas.

Nooruspõlv

Dave Eggers kasvas üles Bostonis advokaat John K. Eggersi ja kooliõpetaja Heidi McSweeney Eggersi peres. Eggersi õed-vennad on Bill, Beth ja Christopher (Toph). Eggers õppis mõnda aga Illinoisi ülikoolis ajakirjandust. Ülikool jäi pooleli, sest 21-aastane Eggers kaotas lühikese ajavahemiku jooksul mõlemad vanemad, misjärel otsustas oma kaheksa-aastase venna Christopheri üles kasvatada Californias.

Looming

Enne kirjanikutee algust oli Eggers kaasasutaja ja toimetaja ühes lühikest aega ilmunud satiiriajakirjas ning tegi kaastööd mitmele muule väljaandele.
Eggers on kirjutanud kokku üksteist romaani, millest eesti keelde tõlgituna on ilmunud "Ring" (2015, "The Circle" 2013).
Tema esimene fantaasiasugemetega memuaarteos "A Heartbreaking Work of Staggering Genius" (2000) põhines oma venna kasvatamise kogemusel. Memuaarteos sai kiiresti tunnustuse osaliseks ning nomineeriti Pulitzeri auhinnale. 
2002. aastal ilmus Eggersi esimene romaan “You Shall Know Our Velocity!", millele järgnes kolme aasta pärast "How We Are Hungry".
Üks märkimisväärne Eggersi teos on “What Is the What: The Autobiography of Valentino Achak Deng” (2006), mis räägib tõestisündinud loo Ameerikasse tulnud Lõuna-Sudaani mehest, kelle küla hävis kodusõjas. Mitteilukirjanduslik teos “Zeitoun” (2009) jutustab Süüria-Ameerika mehe kogemusest orkaan Katrinaga. “The Wild Things” (2009) on Maurice Sendaki teosel põhineva filmi “Where the Wild Thing Are” (2009) stsenaariumi (koostöös režissöör Spike Jonzega) alusel valminud romaan.
2012. aastal kirjutas Eggers romaani “A Hologram for the King”, mis kajastab globaliseerumisest tulenevat ängi, “Ring” (2013) räägib sotsiaalmeedia ja digitaliseerumise mõju tagajärgedest, dialoogidel põhinev romaan “Your Fathers, Where Are They? And the Prophets, Do They Live Forever?” (2014) lahkab tänapäeva ühiskonnas levivad haigusi ning "Heroes of the Frontier” (2016) püüab leida lahendust inimest pidevalt saatvast ebaõnnest jagusaamiseks.
Viimane Eggersi sulest ilmunud romaan "The Monk of Mokha” (2018) räägib San Francisco kohviettevõtja soovist alustada äri kodumaal Jeemenis.

Ring

Romaan räägib loo 25aastasest Maest, kes saab “unistuste töökoha” suures meediakorporatsioonis Ring, mida juhivad Kolm Tarka. Mida kõrgemale peategelane karjääriredelil tõuseb, seda seotumaks ta Ringiga muutub, kuni lõpuks aitab ta organisatsioonil jõuda oma unistusele lähemale – koguda kõik inimesed ja informatsiooni oma keskkonda.
"Ring" tekitab küsimuse, kas tegu on pigem utoopia või düstoopia žanriga. See võib olla ühele lugejale utoopia ja teisele düstoopia, samas võib tegu olla düstoopia alamžanri, kriitilise düstoopiaga.
"Ringist" ilmus ka 2017. aastal film, mille peaosades mängivad Emma Watson ja Tom Hanks.

Muud tegevused

Eggers asutas kirjastuse McSweeney, mis on platvormiks teistele noortele kirjanikele ning alates 1998. aastast hakkas ilmuma kirjandusajakiri Timothy McSweeney’s Quarterly Concern . 2003. aastal ühines ajakiri kirjandusarvustusi ning intervjuusid avaldava väljaandega The Believer, millele ka Eggers kaastööd tegi. 2002. aastal oli Eggers üks mittetulundusühingu 826 Valencia asutajatest, mis korraldas noortele loovkirjutamise töötubasid ning suunas neid loominguliselt kirjutama. Mõne aja pärast laienes ühendus mitmesse suuremasse linna (nt New York, Chicago) ja sai tuntuks kui 826 National.